**INFORMATĪVAIS ZIŅOJUMS**

“Par Patvēruma, migrācijas un integrācijas fonda Tematiskā mehānisma Ārkārtas palīdzības finanšu instrumenta (“*Emergency Assistance*”) projekta “Atbalsts pārvietotajām personām no Ukrainas Latvijā” (“*Support to Displaced Persons from Ukraine in Latvia*”) īstenošanu”

**Ievads**

Informatīvais ziņojums sagatavots, lai nodrošinātu Eiropas Komisijas (turpmāk – EK) tieši administrētā *Patvēruma, migrācijas un integrācijas fonda (turpmāk – PMIF) Tematiskā Mehānisma Ārkārtas palīdzības (finanšu instrumenta) (“Emergency Assistance”) projekta Nr. HOME-2022-AMIF-AG-EMAS-TF1-LV-0012 – UA-SUP*  “Atbalsts pārvietotajām personām no Ukrainas Latvijā” (turpmāk – Projekts)[[1]](#footnote-2) īstenošanu. Informatīvais ziņojums nepieciešams, lai informētu Ministru kabinetu par Projekta ietvaros saņemto finansējumu, kā arī lemtu par tā ietvaros veicamajiem pasākumiem un finansējuma sadalījumu starp institūcijām.

1. **Situācijas raksturojums**

Reaģējot uz pastiprināto Ukrainas civiliedzīvotāju migrācijas plūsmu Eiropas Savienībā, EK lēma[[2]](#footnote-3) tām Eiropas Savienības dalībvalstīm, kurās pagaidu aizsardzības pieteikumu īpatsvars sasniedz vismaz 1,5 % no iedzīvotāju skaita saskaņā ar datiem, kas prezentēti Tieslietu un iekšlietu padomē 2022. gada 10. jūnijā, ļaut pieteikties finansējumam Ukrainas civiliedzīvotāju atbalstam. Sākotnēji Latvijai bija iespēja pieteikties finansējumam līdz 5,8 miljonu *euro* apmērā, kas ar EK lēmumu (turpmāk – EK lēmums)[[3]](#footnote-4) tika palielināts līdz 7,8 miljoniem *euro*.

2022. gada 7. novembrī Iekšlietu ministrija EK iesniedza Projekta pieteikumu. 2022. gada 9. decembrī EK parakstīja Projekta līgumu, piešķirot maksimālo finansējumu 7,8 miljonus *euro* apmērā ar Eiropas Savienības finansējuma īpatsvaru 100 % apmērā. 2022. gada 20. decembrī Iekšlietu ministrijas kontā ir saņemts Projekta finansējums 100 % apmērā.

Projekts tiek uzskatīts par izpildītu un pilnībā attiecināmu, kad Iekšlietu ministrija iesniedz tās finanšu pārskatu-deklarāciju par pilnu Projekta finansējumu laika posmā no 2023. gada 23. februāra līdz 2023. gada 23. maijam, apliecinot, ka laika posmā no 2022. gada 24. februāra līdz 2023. gada 23. februārim (rādītāju pārbaudes periodā) ir sasniegti 1. tabulā norādītie rādītāji.

1. tabula

**Projekta pārbaudes rādītāji**

|  |  |  |
| --- | --- | --- |
| **Pārbaudes rādītājs** | **Pārbaudes rādītāja sasniedzamā vērtība** | **Komentārs** |
| Personu, kas reģistrētas un konsultētas Ukrainas civiliedzīvotāju atbalsta centros un pašvaldību sadarbības teritorijas civilās aizsardzības komisijās, skaits | 900 | Nepieciešams sasniegt vismaz divas no trim rādītāju vērtībām |
| 675 |
| Ukrainas civiliedzīvotāju skaits, kuriem piešķirti braukšanas maksas atvieglojumi Rīgas sabiedriskajā transportā | 10 % no Latvijā uzņemto Ukrainas valstspiederīgo, kas bēg no Krievijas militārās agresijas Ukrainā, skaita datu fiksācijas brīdī |
| Atbalsta apjoms, kas no valsts budžeta novirzīts pašvaldībām Ukrainas civiliedzīvotāju, kuri bēg no Krievijas militārās agresijas Ukrainā, sākotnējās uzņemšanas pakalpojumiem | vismaz 2 340 000 *euro* | x |
| Iekšlietu ministrijas un nevalstisko organizāciju 2021. gada 27. oktobra sadarbības memorands Nr. 1-21/88(2021) | Rādītāju pārbaudes periodā (jebkurā brīdī) spēkā esošs memorands | x |
| Ministru kabineta 2022. gada 29. aprīļa rīkojums Nr. 302 "Par Pasākumu plānu atbalsta sniegšanai Ukrainas civiliedzīvotājiem Latvijas Republikā"[[4]](#footnote-5)  | Rādītāju pārbaudes periodā (jebkurā brīdī) spēkā esošs Ministru kabineta rīkojums | x |
| Vienošanās starp nevalstisko organizāciju, biedrību “Gribu palīdzēt bēgļiem” un Rīgas valstspilsētas pašvaldību | Rādītāju pārbaudes periodā (jebkurā brīdī) spēkā esošs, rakstisks dokuments | x |
| Vienošanās starp nevalstisko organizāciju, biedrību “Latvijas samariešu apvienība” un Rīgas valstspilsētas pašvaldību | Rādītāju pārbaudes periodā (jebkurā brīdī) spēkā esošs, rakstisks dokuments | x |
| Vienošanās starp nevalstisko organizāciju, biedrību “Rīgas pilsētas “Rūpju bērns”” un Rīgas valstspilsētas pašvaldību | Rādītāju pārbaudes periodā (jebkurā brīdī) spēkā esošs, rakstisks dokuments | x |
| Vienošanās starp nevalstisko organizāciju, biedrību “Latvijas Sarkanais krusts” un Rīgas valstspilsētas pašvaldību | Rādītāju pārbaudes periodā (jebkurā brīdī) spēkā esošs, rakstisks dokuments | x |
| Rīgas pilsētas pašvaldības un nevalstisko organizāciju sadarbības 2013. gada 25. novembra memorands Nr. RD-13-1215-lī | Rādītāju pārbaudes periodā (jebkurā brīdī) spēkā esošs memorands | x |

EK ir tiesības veikt izvērtējumu, rezultātu ietekmes izvērtējumu un auditu piecu gadu periodā pēc Projekta noslēguma datuma.

1. **Finansējuma izmantošana**

Iekšlietu ministrija ir sagatavojusi priekšlikumus par Projekta ietvaros veicamajiem pasākumiem, finansējuma izmantošanas nosacījumiem un finansējuma sadalījumu starp institūcijām.

Finansējums paredzēts pasākumiem, kas saistīti ar Ukrainas civiliedzīvotājiem, kuri bēg no Krievijas militārās agresijas Ukrainā, sniegto atbalstu, kā arī ar nodrošināšanos nākotnes migrācijas krīžu gadījumos. Kā vadošā valsts pārvaldes iestāde civilās aizsardzības jomā, kuras valsts sekretārs ir Civilās aizsardzības operacionālā vadības centra, kura ietvaros tiek koordinēts atbalsts Ukrainas civiliedzīvotājiem, vadītājs, Iekšlietu ministrija ir apkopojusi prioritāros pasākumus, kurus plānots īstenot Projekta ietvaros. Saskaņā ar EK lēmumu Projektā īstenojamie pasākumi nav iepriekš noteikti un tos nav nepieciešams saskaņot ar EK. Iekšlietu ministrija atbilstoši identificētajām vajadzībām ir sagatavojusi Projekta finansējuma izmantošanas plānu (2. tabulā). Finanšu līdzekļi tiks plānoti Iekšlietu ministrijas budžeta apakšprogrammā 70.23.00 „Izdevumi citu Eiropas Savienības politiku instrumentu projektu un pasākumu īstenošanai” (CESPI/IEM/047„Patvēruma, migrācijas un integrācijas fonds (Savienības darbības)”) un atbilstoši Ministru kabineta 2018. gada 17. jūlija noteikumiem Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas”, ievērojot faktiski nepieciešamo finansējuma apmēru, tiks pārdalīti finansējuma saņēmējam. Paredzēts, ka pasākumu ieviešana tiks uzsākta 2023. gadā un, ievērojot iepirkuma procesu un piegāžu termiņus, finansējums var tikt apgūts arī 2024. un 2025. gadā.

2. tabula

**Finansējuma sadalījums pa pasākumiem**

|  |  |  |  |  |
| --- | --- | --- | --- | --- |
| **Nr. p. k.** | **Finansējuma saņēmējs** | **Pasākumi** | **Kopējais finansējums, *euro*** | **Piezīmes** |
| 1. | Valsts ugunsdzēsības un glābšanas dienests | Materiālo resursu stiprināšana | 4 810 000 | Iekšlietu ministrijas budžeta ietvaros finansējums tiks pārdalīts ar finansēšanas plānu.Materiālo resursu izmaksu aprēķini balstīti militārajās prasībās un Eiropas Atbalsta fonda ietvaros izdalīto preču izmaksās. Resursus plānots uzglabāt dažādos Latvijas reģionos. Resursus plānots uzglabāt dažādos Latvijas reģionos, kad jāatbalsta personas krīzes apstākļos. Plānots iegādāties (provizoriski):* 10 000 saliekamās gultas (katra – 159 *euro*; kopā – 1 590 000 *euro*); iestāžu gatavības nodrošināšanai migrācijas pieplūduma gadījumā, kā arī pamatvajadzību nodrošināšanai cilvēkiem krīzes situācijās;
* 10 000 matračus (katrs – 59 *euro*; kopā – 590 000 *euro*); iestāžu gatavības nodrošināšanai migrācijas pieplūduma gadījumā, kā arī pamatvajadzību nodrošināšanai cilvēkiem krīzes situācijās;
* 10 000 spilvenu (katrs – 14 *euro*; kopā – 140 000 *euro*); iestāžu gatavības nodrošināšanai migrācijas pieplūduma gadījumā, kā arī pamatvajadzību nodrošināšanai cilvēkiem krīzes situācijās;
* 10 000 guļammaisus (katrs – 79 *euro*; kopā – 790 000 *euro*); iestāžu gatavības nodrošināšanai migrācijas pieplūduma gadījumā, kā arī pamatvajadzību nodrošināšanai cilvēkiem krīzes situācijās;
* 20 lielgabarīta teltis vai teltis (katra lielgabarīta telts – 60 000 *euro*; kopā – 1 200 000 *euro*), vai 150 saliekamo moduļu konteineru spējas izmitināšanas vajadzībām (katrs – 8 000 *euro*; kopā – 1 200 000 *euro*); iestāžu gatavības nodrošināšanai strauja migrācijas pieauguma gadījumā, kā arī pamatvajadzību nodrošināšanai cilvēkiem krīzes situācijās;
* 2 kravas transporta līdzekļi loģistikas nodrošināšanai (katrs – 250 000 *euro*; kopā – 500 000 *euro*), lai nodrošinātu loģistikas spējas, kas nepieciešamas resursu transportēšanai - piegādei un izdalei no uzglabāšanas vietām.

Uzturēšanas izdevumu apmērs, kas būs nepieciešams projekta ietvaros iegādāto transportlīdzekļu apkopes izmaksām.Provizoriskās transportlīdzekļu apkopes izmaksas:2025. gads Kravas furgons 1 gab. x 800 EUR = 800 EUROperatīvais kravas furgons ar iekrāvēju 1 gab. x 1 200 EUR = 1 200 EUR2026. gadsKravas furgons 1 gab. x 800 EUR = 800 EUROperatīvais kravas furgons ar iekrāvēju 1 gab. x 1 300 EUR = 1 300 EUR2027. gads un turpmāk ik gadu:Kravas furgons 1 gab. x 1 000 EUR = 1 000 EUROperatīvais kravas furgons ar iekrāvēju 1 gab. x 1 400 EUR = 1 400 EUR Ņemot vērā to, ka iepirkums vēl nav noslēdzies, precīzas izmaksas būs zināmas maija beigās. |
| 2. | Sabiedrības integrācijas fonds | Nevalstisko organizāciju pasākumi Ukrainas civiliedzīvotāju atbalstam  | 2 000 000 | Finansējums tiks pārdalīts, izmantojot transferta pārskaitījumu.Finansējums nevalstisko organizāciju darba turpināšanai Ukrainas civiliedzīvotāju, kuri bēg no Krievijas militārās agresijas Ukrainā, atbalstam, tajā skaitā finansējot Ukrainas civiliedzīvotāju atbalsta pasākumus pie valsts robežas, nodrošinot šī atbalsta nepārtrauktību vismaz līdz 2023. gada 30. jūnijam. Citi potenciāli finansējamie nevalstisko organizāciju pasākumi Ukrainas civiliedzīvotāju atbalstam ietver personu sociālekonomisko integrāciju, īpaši latviešu valodas mācību pasākumus jauniešiem, personu, kuras Latviju izmanto kā tranzīta valsti īstermiņa atbalsta pasākumus, psiholoģiskā atbalsta pasākumus un datu ieguves par Ukrainas civiliedzīvotājiem Latvijā un to vajadzībām pasākumus, brīvprātīgā darba kustības attīstības un koordinēšanas pasākumus, kā arī nevalstisko organizāciju darbības administrēšanas izdevumus. Līdz 10% no finansējuma var novirzīt Sabiedrības integrācijas fonda administratīviem izdevumiem. |
| 3. | Pilsonības un migrācijas lietu pārvalde | Ukrainas civiliedzīvotāju personu apliecinošu dokumentu izsniegšanas iespēju uzlabošana | 77 502 | Iekšlietu ministrijas budžeta ietvaros finansējums tiks pārdalīts ar finansēšanas plānu.Paredzēts uzlabot personu apliecinošu dokumentu un uzturēšanās atļauju noformēšanu un izsniegšanu Ukrainas civiliedzīvotājiem un personām no trešajām valstīm. Nepieciešams finansējums 77 502 *euro* apmērā, no tā:- atlīdzībai (piemaksa par papildu darbu un darba devēja valsts sociālās apdrošināšanas obligātās iemaksas) 12 502 *euro* apmērā, - precēm un pakalpojumiem (informācijas un komunikācijas tehnoloģiju pakalpojumi, biroja preču un inventāra iegāde) 15 888 *euro* apmērā,- pamatkapitāla veidošanai (darba vietas aprīkošana, tai skaitā IKT infrastruktūras iekārtas un cits biroja aprīkojums) 49 112 *euro* apmērā. |
| 4. | valsts akciju sabiedrība "Valsts nekustamie īpašumi" | Elektrības pieslēguma izveide nevalstiskajām organizācijām robežšķērsošanas vietās Ukrainas civiliedzīvotāju atbalstam  | 30 255 | Finansējums tiks pārdalīts, izmantojot budžeta izdevumu ekonomiskās klasifikācijas kodu – subsīdijas un dotācijas.Finansējums nepieciešams elektrības pieslēguma izveidošanai un vienpadsmit mēnešu patēriņam nevalstisko organizāciju nodrošināto atbalsta pasākumu veikšanai Grebņevas, Silenes, Terehovas un Vientuļu robežšķērsošanas vietā. |
| 5. | Rīgas valstspilsētas pašvaldība | Sociālā atbalsta un sociālās iekļaušanas pasākumi Ukrainas civiliedzīvotāju atbalstam | 500 000 | Finansējums tiks pārdalīts, izmantojot transferta pārskaitījumu.Finansējums turpinās sociālā atbalsta un sociālās iekļaušanas aktivitātes Ukrainas civiliedzīvotājiem. Finansējums paredzēts atbalstam Ukrainas civiliedzīvotāju ātrākai iekļaušanai darba tirgū.Finansējums paredzēts Ukrainas atbalsta centra sociālā atbalsta un sociālās iekļaušanas aktivitātēm un piešķirts atklāta konkursa veidā, sadarbojoties ar nevalstiskajām organizācijām, Rīgas Apkaimju biedrībām, izglītības iestādēm un citiem sociālajiem partneriem, lai sniegtu mērķētu atbalstu Ukrainas civiliedzīvotājiem. |
| 6. | Iekšlietu ministrija (vai cits finansējuma saņēmējs, kas minēts šī informatīvā ziņojuma 2.tabulā) | Rezerve neparedzētiem gadījumiem, sadārdzinājumam | 382 243 | Finansējums tiks pārdalīts atbilstoši normatīvajos aktos paredzētajam atkarībā no finansējuma saņēmēja. |
|  |  | **Kopā:** | **7 800 000** |  |

 Finansējums 4 810 000 *euro* apmērā plānots Valsts ugunsdzēsības un glābšanas dienestam materiālo resursu stiprināšanai, tajā skaitā 2 kravas transportlīdzekļu iegādei. Materiālos resursus plānots uzglabāt dažādos Latvijas reģionos, lai nodrošinātu pēc iespējas plašāku teritoriālo pārklājumu un atbilstoši nepieciešamībai sekmīgāk atbalstītu personas krīzes situācijās visā Latvijas teritorijā, kā atbildīgos glabātājus nosakot Iekšlietu ministrijas dienestus un pašvaldības. Gan Ukrainas civiliedzīvotāju straujais pieplūdums Latvijā, gan 2023. gada janvāra plūdi Jēkabpilī, gan starptautiskā pieredze un notikumi norāda par iespējami ātrāku nepieciešamību stiprināt glābšanas dienestu spējas laikus reaģēt krīzes situācijās, atbalstot krīzē skartās personas. Materiālos resursus (saliekamās gultas, matrači, spilveni, guļammaisi, teltis vai saliekamie moduļu konteineri) paredzēts iekļaut valsts materiālo rezervju nomenklatūrā, kur arī tiks noteikta to sadale un  atbildīgie glabātāji. Iekšlietu ministrijas dienesti un pašvaldības nodrošinās valsts materiālo rezervju pārvaldīšanu (uzskaiti, uzglabāšanu, uzturēšanu, inventarizāciju, izsniegšanu u.c.), nodrošinot to uzglabāšanu esošajās apzinātajās noliktavās/ēkās, sedzot ar to saistītās pārvaldīšanas izmaksas (kā tas notiek arī šobrīd). Iekšlietu ministrijas dienesti izmantos esošās noliktavas telpas, kuras nodrošina Nodrošinājuma valsts aģentūra, bet pašvaldības izmantos to apzinātās institūciju ēkas/noliktavas, kurās uzglabāt materiālos resursus. Speciālas noliktavas valsts materiālo rezervju vajadzībām nav izveidotas, tādēļ atbilstoši Valsts materiālo rezervju likumam, valsts materiālo rezervju veidošana un pārvaldīšana tiks finansēta no valsts budžeta dotācijas no vispārējiem ieņēmumiem, ieņēmumiem no valsts materiālo rezervju atsavināšanas un citiem pašu ieņēmumiem vai privātpersonu ziedojumiem. Papildus tam, finanšu līdzekļus, kas piešķirti valsts materiālo rezervju veidošanai un pārvaldīšanai, nozares ministrija (un arī pašvaldība) plānos atsevišķā valsts pamatbudžeta programmā. Attiecībā uz resursu atjaunošanu un iegādi, valsts materiālās rezerves tiks iegādātas un atjaunotas iepirkuma procedūrā atbilstoši publiskos iepirkumus reglamentējošiem normatīvajiem aktiem un nozares ministrijas (arī pašvaldības) pieprasīto un  piešķirto finanšu līdzekļu ietvaros.

Būtisku atbalstu Ukrainas civiliedzīvotājiem ir sniegušas nevalstiskās organizācijas, kuras spēj nodrošināt atbalstu tiem Ukrainas civiliedzīvotājiem, kas bēg no Krievijas militārās agresijas Ukrainā. Iekšlietu ministrijas vērtējumā nepieciešams turpināt, nodrošinot nepārtrauktību vismaz līdz 2023. gada 30. jūnijam, atbalsta sniegšanu tiem Ukrainas civiliedzīvotājiem, kuri ierodas Latvijā, šķērsojot Latvijas un Krievijas un Latvijas un Baltkrievijas robežu Grebņevas, Silenes, Terehovas un Vientuļu robežšķērsošanas vietā. Ar Ministru kabineta 2022. gada 21. decembra rīkojuma Nr. 966 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2023. gadam” 1. punktu apstiprināts Pasākumu plāns atbalsta sniegšanai Ukrainas civiliedzīvotājiem Latvijas Republikā 2023. gadā (turpmāk – Pasākumu plāns). Pasākumu plāna 1.9. pasākums paredz sniegt atbalstu (atkarībā no finansējuma pieejamības) pamatvajadzību (siltums, ēdiens, labierīcības) nodrošināšanai robežkontroles punktu tuvumā tiem Ukrainas civiliedzīvotājiem, kuri šķērso Latvijas Republikas ārējo robežu. Atbildīgās par Pasākuma plāna 1.9. pasākuma ieviešanu ir noteiktas nevalstiskās organizācijas, savukārt, kā iesaistāmie resursi norādīti Eiropas Savienības, Starptautiskās migrācijas organizācijas finansējums, citi iespējamie finansējuma avoti ārpus valsts budžeta. Starptautiskās migrācijas organizācijas dati liecina, ka lielākā daļa jeb 62 % no Latvijā esošajiem Ukrainas civiliedzīvotājiem, kuri bēg no Krievijas militārās agresijas Ukrainā, ierodas, šķērsojot tieši Latvijas un Krievijas sauszemes robežu.[[5]](#footnote-6) Pieprasījums pēc šādas palīdzības joprojām ir aktuāls, piemēram, 2022. gada novembrī un decembrī, kā arī 2023. gada janvārī pēc Valsts robežsardzes datiem Grebņevas, Silenes, Terehovas un Vientuļu robežšķērsošanas vietas šķērsojuši kopā 47 238 Ukrainas valstspiederīgo (civiliedzīvotāju) jeb vidēji 513 Ukrainas valstspiederīgo dienā, turklāt 14 140 jeb aptuveni 30 % no tiem kā kājāmgājēji, kam tūlītējs sākotnējais humanitārais atbalsts ir īpaši svarīgs.

Nevalstiskās organizācijas finansējumu Ukrainas civiliedzīvotāju atbalsta sniegšanai varēs saņemt ar Sabiedrības integrācijas fonda starpniecību, piedaloties konkursos. Iekšlietu ministrija ir iezīmējusi vairākas prioritāras jomas Ukrainas civiliedzīvotāju atbalsta sniegšanai, kuras kopā ar Sabiedrības integrācijas fondu un nevalstisko organizāciju pārstāvjiem tika identificētas Iekšlietu ministrijā 2023. gada 1. marta sanāksmē - Iekšlietu ministrijas un nevalstisko organizāciju tikšanās par nevalstisko organizāciju plānotajām aktivitātēm Ukrainas civiliedzīvotāju atbalstam 2023. gadā. Šīs prioritāri atbalstāmās jomas ietver Ukrainas civiliedzīvotāju sociālekonomisko integrāciju, īpaši latviešu valodas mācību pasākumus jauniešiem, personu, kuras Latviju izmanto kā tranzīta valsti īstermiņa atbalsta pasākumus, psiholoģiskā atbalsta pasākumus un datu ieguves par Ukrainas civiliedzīvotājiem Latvijā un to vajadzībām pasākumus, brīvprātīgā darba kustības attīstības un koordinēšanas pasākumus, kā arī nevalstisko organizāciju darbības administrēšanas izdevumus, to darbības nepārtrauktības nodrošināšanai. Sabiedrības integrācijas fonds finansējumu atbilstoši Ukrainas civiliedzīvotāju migrācijas plūsmai, izvērtējot aktuālās prioritātes un vajadzības, konkursu veidā var piešķirt nevalstiskajām organizācijām arī citu pasākumu īstenošanai.

Informatīvā ziņojuma izstrādes gaitā sabiedrības līdzdalības procesa ietvaros biedrība “Gribu palīdzēt bēgļiem” nevalstisko organizāciju koordinācijas tīkla vārdā sniedza[[6]](#footnote-7) un Iekšlietu ministrija izskatīja priekšlikumus:

1. norādīt konkrētus un detalizētus atbalsta pasākumus Ukrainas civiliedzīvotājiem, kurus varētu īstenot nevalstiskās organizācijas, un tiem paredzamo finansējuma sadalījumu;
2. nevalstisko organizāciju pasākumiem noteikt nepārtrauktību vismaz līdz 2024. gada 30. jūnijam, paredzot, ka, ja informatīvajā ziņojumā paredzētais finansējums līdz tam netiek apgūts, to varētu apgūt līdz 2025. gada 31. decembrim;
3. noteikt nevalstisko organizāciju īstenojamo pasākumu izmaksu attiecināmību no Ministru kabineta rīkojuma apstiprināšanas brīža.

Iekšlietu ministrija informatīvajā ziņojumā norādījusi vispārīgas nevalstisko organizāciju atbalsta pasākumu prioritātes Ukrainas civiliedzīvotājiem un nav norādījusi finansējuma izmantošanas termiņu, saglabājot atbalsta veida un apjoma elastību, kuru atbilstoši aktuālajai situācijai ir tiesības pielāgot Sabiedrības integrācijas fondam.

Ilgstoša problēma nevalstisko organizāciju darbam uz Latvijas un Krievijas robežas un Latvijas un Baltkrievijas ir elektrības pieslēguma trūkums Grebņevas, Silenes, Terehovas un Vientuļu robežšķērsošanas punktā. Līdz ar to plānots finansējums 30 255 *euro* apmērā, lai valsts akciju sabiedrība “Valsts nekustamie īpašumi” nodrošinātu elektrības pieslēguma izveidošanu un segtu aptuveni vienpadsmit mēnešu izdevumus par elektrību, tādejādi sniedzot atbalstu Ukrainas civiliedzīvotājiem.

Atbilstoši Pasākumu plāna 1.7. pasākumam “Ukrainas civiliedzīvotāju reģistrēšana Fizisko personu reģistrā un atbalsts Pilsonības un migrācijas lietu pārvaldes pakalpojumu pieteikšanai” un Pasākumu plāna 3.3. pasākumam “Uzturēšanās atļaujas - trešās valsts pilsoņa personas apliecības – izsniegšana” īstenošanai finansējumu 77 502 *euro* apmērā plānots piešķirt Pilsonības un migrācijas lietu pārvaldei iestādes spēju stiprināšanai, lai uzlabotu darba vidi trešo valstu pilsoņu – Ukrainas civiliedzīvotāju apkalpošanā, tai skaitā personu iesniegumu pieņemšanai, personu reģistrēšanai saistītajās valsts informācijas sistēmās, kā arī personu apliecinošu dokumentu – uzturēšanās atļauju – noformēšanai un izsniegšanai nepieciešamajā apjomā un termiņā.

Finansējuma sadalījums starp institūcijām ir indikatīvs, un, ņemot vērā pasākumu ieviešanas gaitu, tajā skaitā iepirkuma procesu, var tikt precizēts. Informatīvā ziņojuma 2. tabulas 6. punktā ir redzams rezerves finansējums 382 243 *euro* apmērā, kas var tikt pārdalīts starp informatīvajā ziņojuma 2. tabulā minētajām institūcijām to īstenoto pasākumu ietvaros iespējamo sadārdzinājumu segšanai. Pirms finansējuma pārdales Iekšlietu ministrija attiecīgi vērtēs finansējuma pārdales lietderību, pamatotību un nepieciešamību Projekta sākotnējā mērķa sasniegšanai.Lai nodrošinātu Projekta pasākuma ”Materiālo resursu stiprināšana” ietvaros iegādāto materiālo resursu glabāšanu, uzturēšanu (nodrošinot to darbspējas), un atjaunošanu, jautājumu par finansējuma piešķiršanu būs jāizskata likumprojekta par valsts budžetu kārtējam gadam un budžeta ietvaru vidējam termiņam sagatavošanas un izskatīšanas procesā kopā ar visu ministriju un centrālo valsts iestāžu iesniegtajiem prioritāro pasākumu pieteikumiem atbilstoši valsts budžeta finansiālajām iespējām vai arī finansējums tiks pieprasīts saskaņā ar Ministru kabineta 2023. gada 17. janvāra noteikumu Nr. 15 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 9.4. apakšpunktu, ņemot vērā izmaiņas izdevumos pabeigto Eiropas Savienības politiku instrumentu un pārējās ārvalstu finanšu palīdzības līdzfinansēto projektu uzturēšanai, ja projekts vai tā posms ir pilnībā pabeigts, nodots ekspluatācijā, par to ir veikts galīgā norēķina maksājums un tas turpmāk jāfinansē no valsts budžeta līdzekļiem.

Informatīvā ziņojuma izstrādes gaitā sabiedrības līdzdalības procesa ietvaros Rīgas valstspilsētas pašvaldība sniedza[[7]](#footnote-8) un Iekšlietu ministrija izskatīja lūgumu skaidrot, kādēļ informatīvajā ziņojumā sākotnēji atsevišķi netika paredzēts finansējums pašvaldībām, tostarp Rīgas valstspilsētas pašvaldībai, un lūgumu papildināt informatīvo ziņojumu ar pasākumu “Sociālā atbalsta un sociālās iekļaušanas pasākumi Ukrainas civiliedzīvotāju atbalstam”, paredzot 500 000 *euro* lielu finansējumu Rīgas valstspilsētas pašvaldībai.

Ņemot vērā Ministru kabineta 2023. gada 28. marta rīkojuma Nr. 170 "Par finanšu līdzekļu piešķiršanu no valsts budžeta programmas 17.00.00 "Finansējums Ukrainas civiliedzīvotāju atbalsta likumā noteikto pasākumu īstenošanai"" 1. punktu, kas 2023. gadā jau paredz finansējumu pašvaldību atbalsta pasākumiem Ukrainas civiliedzīvotājiem, papildu finansējums sākotnēji tika iezīmēts citiem pasākumiem, kam finansējums nav paredzēts vai nav paredzēts pietiekamā apmērā. Tomēr, ņemot vērā to, ka līdz 2023. gada 17. martam Rīgas atbalsta centrā Ukrainas civiliedzīvotājiem ir reģistrētas 21 179 personas, no kurām 17 683 personām joprojām ir aktīvs statuss,7 kas veido lielāko daļu no Ukrainas civiliedzīvotāju, kas bēg no Krievijas militārās agresijas Ukrainā, skaita, Iekšlietu ministrija atbalstīja priekšlikumu iekļaut informatīvajā ziņojumā Rīgas valstspilsētas pašvaldības pasākumu “Sociālā atbalsta un sociālās iekļaušanas pasākumi Ukrainas civiliedzīvotāju atbalstam”, paredzot 500 000 *euro* lielu Projekta finansējumu. Plānotie sociālās integrācijas pasākumi Rīgas valstspilsētā ir redzami 3. tabulā.

3. tabula

**Plānotie pasākumi**

|  |  |  |
| --- | --- | --- |
| **Pasākuma nosaukums** | **Mērķis un pamatojums** | **Summa, *euro*** |
| Dienas interešu izglītības aktivitātes ukraiņu bērniem vasaras periodā | Nodrošināt bērnu pieskatīšanas pakalpojumu Ukrainasciviliedzīvotāju bērniem vasaras periodā, lai sniegtu izglītības,t.sk. interešu izglītības aktivitātes skolas vecuma bērniem.Aktivitātes paredzētas gan bērniem, kuri ir iekļāvušies Rīgasizglītības sistēmā (1490 skolās un 859 pirmsskolas izglītībasiestādēs), gan tiem, kuri 2022./2023 m. g. nebija iesaistīti Latvijasizglītības sistēmā, jo mācījās attālināti Ukrainas skolās.Dienas nometnēs papildus izglītojošām aktivitātēm tiks sniegtsarī psiho emocionālais atbalsts, sniegtas latviešu valodasapmācības un bērni sagatavoti Latvijas izglītības sistēmai.Papildus tas ir arī atbalsts bērnu vecākiem, lai viņi varētuiekļauties darba tirgū.2022. gada vasarā Rīgas valstspilsēta šādu aktivitāti finansēja nopašvaldības budžeta līdzekļiem.Šogad ar EK finansējumu šādas aktivitātes tiktu nodrošinātasvairākās Rīgas vietās un tās īstenotu gan pašvaldība, gansadarbības partneri (nevalstiskās organizācijas vai citas juridiskas personas). | 150 000 |
| Ukrainas civiliedzīvotāju atbalsta pasākumi  | Mērķis sniegt atbalstu Ukrainas civiliedzīvotājiem, lainodrošinātu viņu sociālo iekļaušanos sabiedrībā un darba tirgū.Aktivitātes vērstas, lai novērstu jebkādu diskrimināciju unnodrošinātu interešu aizstāvību (juridiskās konsultācijas,sociāli psiholoģiskais atbalsts, interešu pārstāvniecība unapmācības).Atbalsta, konsultāciju sniedzēji tiks atlasīti atklāta konkursaveidā.Līdzīgas aktivitātes Rīgas valstspilsētā tiek finansētas nopašvaldības budžeta līdzekļiem, bet to mērķauditorija ir visiRīgas iedzīvotāji. Šis finansējums ļaus koncentrēties tieši uzUkrainas civiliedzīvotāju vajadzībām. | 300 000 |
| Ukrainas civiliedzīvotāja sociālais profils un nepieciešamaisatbalsts (pētījums)  | Mērķis ir iegūt precīzus datus par Rīgas valstspilsētā mītošo ukraiņu vajadzībām un potenciāliem sociālajiem riskiem, lai varētu veidot labāku kopējo integrācijas politiku pilsētā. Lai arī Ukrainas civiliedzīvotāju atbalsta sniegšanai nepieciešamās informācijas reģistra sistēmā ir reģistrēti visi Ukrainas civiliedzīvotāji, kuri ir vērsušies Rīgas ukraiņu atbalsta centrā, ir nepieciešama padziļināta izpēte par viņu sociālo profilu, īpaši sociāli mazaizsargātajām grupām.Pakalpojuma sniedzējs tiks atrasts iepirkuma rezultātā. | 50 000 |

1. **Turpmākā rīcība**

Pievienotais Ministru kabineta sēdes protokollēmuma projekts paredz:

1. Pieņemt zināšanai informatīvo ziņojumu par Projekta īstenošanu.
2. Pieņemt zināšanai, ka Projekta īstenošanai Iekšlietu ministrija ir saņēmusi no Eiropas Komisijas finansējumu 7 800 000 *euro* apmērā.
3. Projekta ietvaros saņemto finansējumu 7 800 000 *euro* apmērā plānot Iekšlietu ministrijas budžeta apakšprogrammā 70.23.00 „Izdevumi citu Eiropas Savienības politiku instrumentu projektu un pasākumu īstenošanai” (CESPI/IEM/047„Patvēruma, migrācijas un integrācijas fonds (Savienības darbības)”) un paredzēt šādām institūcijām:
	1. Iekšlietu ministrijai ne vairāk kā 5 269 745 *euro* apmērā;
	2. Sabiedrības integrācijas fondam ne vairāk kā 2 000 000 *euro* apmērā;
	3. valsts akciju sabiedrībai “Valsts nekustamie īpašumi” ne vairāk kā 30 255 *euro* apmērā;
	4. Rīgas valstspilsētas pašvaldībai ne vairāk kā 500 000 *euro* apmērā.
4. Atļaut Iekšlietu ministrijai, ja nepieciešams, precizēt finansējuma sadalījumu starp protokollēmuma 3. punktā minētajām institūcijām informatīvajā ziņojumā paredzēto pasākumu ietvaros ne vairāk kā 382 243 *euro* apmērā.
1. Oriģinālnosaukums angļu valodā – “Support to Displaced Persons from Ukraine in Latvia” [↑](#footnote-ref-2)
2. 2022. gada 5. septembra EK Migrācijas un iekšlietu ģenerāldirektorāta lēmums Nr. Ref.Ares(2022)6152313 “DECISION authorising the use of financing not linked to costs for Emergency Assistance to support Member States most affected by the mass influx of displaced persons from Ukraine to support their first reception or early integration under thematic facility of the Aslum, Migration and Integration Fund” (“Lēmums atļaut izmantot finansējumu, kas nav saistīts ar izdevumiem, Ārkārtas palīdzībai, lai atbalstītu Dalībvalstis, kuras visvairāk skārušas masveida pārvietoto personu pieplūdums no Ukrainas, lai atbalstītu to sākotnējo uzņemšanu vai agrīno integrāciju, PMIF Tematiskā mehānisma ietvaros”) [↑](#footnote-ref-3)
3. 2022. gada 28. oktobra EK Migrācijas un iekšlietu ģenerāldirektorāta lēmums Nr. Ref Ares(2022)7496348 “DECISION authorising the use of financing not linked to costs for Emergency Assistance to support Member States most affected by the mass influx of displaced persons from Ukraine to support their first reception or early integration under thematic facility of the Asylum, Migration and Integration Fund” [↑](#footnote-ref-4)
4. Lai gan tiesību akts zaudējis spēju ar Ministru kabineta 2022. gada 21. decembra rīkojuma Nr. 966 "Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2023. gadam" 8. punktu, Projekta līgumā norādīts tieši šis tiesību akts; ņemot vērā, ka tas ir bijis spēkā Projekta rādītāju pārbaudes periodā, atbilstošais Projekta rādītājs var tikt uzskatīts par izpildītu. [↑](#footnote-ref-5)
5. Starptautiskās migrācijas organizācijas 2022. gada 21. decembra aptaujas “Latvija – Pārvietošanas aptauja ar Ukrainas bēgļiem un trešo valstu valstspiederīgajiem, raunds Nr. 3 (2022. gada 1. Jūlijs-2. decembris): Aptauja par pārvietošanas raksturu, vajadzībām un nodomiem” (angļu valodā oriģinālnosaukumā “Latvia — Displacement Surveys with Refugees from Ukraine and TCNs, Round #03 (01 July-02 December 2022): Survey on displacement patterns, needs and intentions”) 1. lpp. [↑](#footnote-ref-6)
6. biedrības “Gribu palīdzēt bēgļiem” 2023. gada 28. marta vēstule Nr. 1-22/2742 “Par viedokļa sniegšanu (23-TA-580)” [↑](#footnote-ref-7)
7. Rīgas valstspilsētas pašvaldības 2023. gada 28. marta vēstule Nr. 1-22/2769 “Par viedokļa sniegšanu (23-TA-580)” [↑](#footnote-ref-8)